Drama by Hongaarse Grand PrixDie Hongaarse Grand Prix het sommer vroeg vir drama gesorg. Foto: Peter Kohalmi/AFP. As die renmotors by vandag se F1-wedren in Hongarye met ’n spul kegels vergelyk kon word, dan was Valtteri Bottas ongetwyfeld die bal wat gesorg het dat hulle in verskillende rigtings gespat het. Die aksie het skaars begin of die Mercedes-renjaer se remblaps het gesorg dat Lance Stroll, Charles Leclerc, Lando Norris en Sergio Perez se wedrenne tot ’n skielike einde gekom het, terwyl Max Verstappen se Red Bull-motor kwaai in die deurmekaarspul beskadig is. Lewis Hamilton – wat heel voor weggespring het – het egter ongeskonde uit die hele petalje gekom, maar ’n vreemde kuipstopstrategie het beteken dat hy homself in die laaste plek bevind het toe die wedren uiteindelik hervat is. Maar met die vlerke van Verstappen se Red Bull geknip het Hamilton met die vinnigste motor op die baan gespog en Mercedes se slim taktiese besluitneming het gesorg dat hy sy pad stelselmatig na die voorste deelnemers oopgeveg het. Max's wounded RB16B is currently being worked on by the @redbullracing mechanics If anyone can get his car back in shape… ????‍♂️#HungarianGP ???????? #F1 pic.twitter.com/ZV1jZaZ7Cp — Formula 1 (@F1) August 1, 2021 Hy sou waarskynlik vir Esteban Ocon (eerste) en Sebastian Vettel (tweede) om die twee boonste plekke op die podium uitgedaag het as dit nie vir ’n briljante Fernando Alonso was nie. Die 40-jarige Spanjaard het sy posisie uitstekend verdedig en Hamilton het gesukkel om verby te kom; hierdie kat-en-muis-speletjie het tyd en krag vermors en die Brit moes met ’n derde plek tevrede wees. Dit was steeds nie ’n slegte vertoning nie en hy is nou weer die voorloper op die jaerspunteleer. Tog is dit die tweede agtereenvolgende wedren waarin Verstappen in die eerste ronde uitgeskakel is. As daar ooit ’n renjaer was wat brand om wraak op die baan te neem, dan is dit ongetwyfeld die 23-jarige Nederlander. Esteban Ocon vier sy sege. Foto: Ferenc Isza/AFP. Maar Ocon verdien al die vonkelwynspatsels op sy renpak nadat hy so te sê van begin tot einde die wedrenvoorloper was. “Dit was ’n fantastiese dag. Ek dink Fernando verdien baie lof; die sege is ook te danke aan sy veglustige vertoning (om Hamilton weg te hou). Dit is wat spanwerk kan doen,” het die jong Fransman gesê. En Bottas? Hy is met vyf plekke op die wegspringrooster by die volgende wedren gestraf.